Ritratt: Maria Ziegler - Unsplash Fl-aħħar baġit tħabbru żewġ skemi ġodda f'każ li persuna tkun se tixtri jew tbigħ proprjetà. Permezz ta' din il-liġi ġdida, hemm eżenzjoni mill-ħlas ta' taxxa li normalment tkun dovuta kemm mix-xerrej kif ukoll mill-bejjiegħ. Din l-eżenzjoni tapplika biss fuq l-ewwel €750,000 tal-prezz tal-bejgħ tal-proprjetà u rigward kuntratti ta' bejgħ li jiġu ffirmati bejn it-12 ta' Ottubru, 2021 u l-31 ta' Diċembru, 2024. Però sabiex wieħed jiġi eżenti mill-ħlas ta' taxxa, il-każ tiegħu jrid jaqa' taħt waħda minn dawn iż-żewġ xenarji u fl-istess ħin irid jissodisfa xi kundizzjonijiet. F'każ ta' proprjetà vakanti Ix-xerrej u l-bejjiegħ ma jħallsux taxxa fuq bejgħ ta' proprjetà li tkun ilha mibnija mill-inqas 20 sena qabel id-data tat-trasferiment u li tkun vakanti, jiġifieri li ħadd ma jkun joqgħod fil-proprjetà fid-data tat-trasferiment. Barra minn hekk, il-proprjetà trid tkun ilha hekk vakanti għal perjodu ta' mill-inqas seba' snin kontinwi qabel il-kuntratt ta' bejgħ. Dan il-każ ma jirrikjedix li l-proprjetà tkun f'Żona ta' Konservazzjoni Urbana u għalhekk kwalunkwe tip ta' proprjetà tista' tikkwalifika għal dan il-każ. F'dan il-każ, m'għandhiex titħallas taxxa mix-xerrej u lanqas mill-bejjiegħ diment li l-prezz ma jaqbiżx €750,000. F'każ li l-proprjetà tinsab f'Żona ta' Konservazzjoni Urbana (magħrufa bħala Urban Conservation Area – UCA) Bħal fil-każ ta' proprjetà vakanti diskussa hawn fuq, ma titħallasx taxxa mix-xerrej u lanqas mill-bejjiegħ fuq il-kuntratt ta' bejgħ meta l-proprjetà inkwistjoni tkun tinsab f'Żona ta' Konservazzjoni Urbana fiż-żmien ta' meta jsir il-bejgħ. Bl-istess mod, din l-eżenzjoni mit-taxxa hija fuq l-ewwel €750,000 tal-prezz tal-bejgħ. Però wieħed kif ikun jaf meta l-proprjetà li se jkun se jixtri taqax jew le f'din iż-żona? Huwa importanti li wieħed jieħu parir mingħand perit sabiex jivverifika dan. Apparti l-fatt li l-proprjetà trid tkun f'din iż-żona fiż-żmien ta' meta jsir il-kuntratt ta' bejgħ, id-dikjarazzjoni fil-kuntratt mill-partijiet li l-proprjetà tkun f’din iż-żona trid tkun ikkonfermata b’ċertifikat maħruġ mill-Awtorità tal-Ippjanar bħala evidenza li d-dar tkun qiegħda f’Żona ta’ Konservazzjoni Urbana. Dan iċ-ċertifikat japplika għalih il-perit stess u jrid jiġi anness mal-kuntratt finali ta’ bejgħ. Xi tħabbar fil-baġit? Inċentivi għal dawk li jixtru propjetà li ilha mibnija 20 sena Dawn iż-żewġ xenarji japplikaw biss diment li fiż-żmien ta’ meta x-xerrej ikun is-sid tal-proprjetà jiġifieri wara li jixtri l-proprjetà; Il-proprjetà ma tiġix demolita minnu; Il-proprjetà ma tiġix soġġetta għal alterazzjonijiet strutturali li b’riżultat tagħhom tiġi diviża f’numru ta’ unitajiet trasferibbli u, Li ma jinħareġ l-ebda permess mill-Awtorità tal-Ippjanar fuq l-istess proprjetà għad-demolizzjoni tagħha jew għal xi xogħlijiet ta’ alterazzjonijiet strutturali li b’riżultat tagħhom tiġi diviża f’numru ta’ unitajiet trasferibbli. F’każ li sseħħ xi waħda minn dawn il-każijiet, allura l-ħelsien mit-taxxa kemm tax-xerrej kif ukoll tal-bejjiegħ jintilef u t-total tal-ammont ta’ taxxa li jkun ġie hekk meħlus, għandu jiġi pagabbli lill-Kummissarju tat-Taxxa minnufih. Dan il-ħlas ta’ taxxa għandu jsir mill-persuna li tkun akkwistat din il-proprjetà fiż-żmien li jkun ingħata l-ħelsien mit-taxxa. Huwa essenzjali li wieħed iżomm f’moħħu li sabiex wieħed japplika dawn l-iskemi, m’hemmx bżonn li l-persuna li se tixtri tkun first time buyer. Infatti dawn ir-regoli japplikaw anki għal dawk il-persuni li diġà huma sidien ta’ proprjetà immobbli oħra. Qabel wieħed jixtri proprjetà, huwa għandu jieħu parir kemm mingħand perit, kif ukoll mingħand nutar sabiex jara jekk il-proprjetà li huwa mħajjar jixtri, taqax jew le taħt waħda minn dawn l-iskemi. Kritika mill-Oppożizzjoni L-inċentiva tal-propjetà antika tal-Gvern hija qarrieqa – Peter Agius In-Nutar Dr Ryan Caligari huwa nutar pubbliku u Kummissjunarju tal-Ġuramenti stabbilit li joffri servizzi notarili effiċjenti u professjonali .